רון אסולין

ביוגרפיה

רון אסולין נולד בנס ציונה (1957). התגייס לשירות קרבי בחיל השריון (חטיבה 7) ושימש כמדריך בקורס מפקדי טנקים.
לאחר שירותו הצבאי החל את לימודיו בחוג לקולנוע וטלוויזיה, בפקולטה לאמנויות של אוניברסיטת תל אביב, אותם סיים בשנת 1982. סרטו העלילתי הראשון, "צל אחר", זכה בפרס הבמאי ובפרס הראשון בקטגוריית הצילום בתחרות הסרט הישראלי הקצר של המכון הישראלי לקולנוע, והוצג במוזיאון תל אביב.
עם סיום לימודיו השתלב בתעשיית המדיה הישראלית כבמאי ומפיק, ובשנת 1988 הקים את חברת "פילמיינד". מאז יצר אלפי סרטים וזכה בפרסים בישראל ובחו"ל.

פרסום

רון אסולין ביים פרסומות רבות, ביניהן: "רואים שיש לך פלפל" - הקמפיין שגילה את יעל בר זהר, גבינת סקי ומעדן הגולן של שטראוס, נטורל פורמולה, "אם יש לך נגב", "שופ שובי דובי מתאים לי", טבע, אילנות דיסקונט ועוד.
קמפיינים פרסומיים שרון יצר כמנהל קריאטיבי, כוללים: ילד הזכוכית "חיים תלויים במהירות שלך", הנהגת הנעלמת "מילים יכולות להרוג – אם נוהגים לא מסמסים", חומות הזכוכית "בחצייה תרגיש את הכביש", "אל תיתן לאלכוהול לנהוג במקומך", קמפיין הטלוויזיה "חתמת? קודמת, בתור להשתלות" בהשתתפות מגיש חדשות ערוץ 2 דני קושמרו ועוד.
פרסומות לטלוויזיה שרון הפיק כוללות: פרסומות של הגרלת הלוטו וחישגד של מפעל הפיס, וכן סדרת פרסומות הלוטוגוצים "תנו למספרים לסדר לכם את החיים", קרליין דאודורנט נושם בכיכובו של כריס נוט ("מיסטר ביג" מהסדרה "סקס והעיר הגדולה"), נקה 7 הגוף חוגג, "הפטרייה שלך חזרה" של אגיסטן ועוד.

תדמית

רון ביים פרויקטים תדמיתיים לחברות בישראל, ביניהן: תנובה, שרותי בריאות כללית, קומברס, רשות המים, רשות שדות התעופה, ריץ קרלטון, רותם אמפרט, נגב, לומניס, שלמה SIXT ועוד.
במשך למעלה מ-20 שנה פיתח רון אסולין קמפיינים חברתיים בינלאומיים מעצבי דעת קהל, ביניהם: קמפיין הבטחת הקיום האנושי של שרי אריסון וקמפיין המעבר למכונית החשמלית של חברת Better Place בהובלת שי אגסי. קמפיין Unexpected Israel אותו יצר עבור משרד החוץ הציג את ישראל כמדינה עתירת הישגים פורצי דרך ומיתג אותה כמעצמת ידע עולמית בתחומי המדע והטכנולוגיה, התרבות, האנרגיה והמים.
סרט התדמית שיצר לחברת כור תעשיות בשנת 1995 הוזכר בספרו של מייסד כור בני גאון "רק המעז מנצח".
הסרט "The Art of Locking" אותו יצר עבור חברת רב-בריח תורגם ל-22 שפות ותרם לחיזוק מעמדה של החברה כמובילה בינלאומית בתחומה.

קמפיינים פוליטיים

משנת 1984 משמש רון אסולין כבמאי ראשי ומנהל קמפיין המדיה במערכות בחירות ארציות בישראל ובחו"ל. בין הצלחותיו: ניצחון רה"מ בנימין נתניהו בשנת 1996, רה"מ אהוד ברק בשנת 1999 וקנצלר אוסטריה אלפרד גוסנבאואר בשנת 2006.
בבחירות 1996 היה אחראי ליצירת שפה חדשה בתשדירי התעמולה בישראל תחת האסטרטגיה של ארתור פינקלשטיין "עושים שלום בטוח". הקמפיין הסתיים בניצחונו המפתיע של בנימין נתניהו ורשימת הליכוד-גשר-צומת על פני רה"מ המכהן שמעון פרס מטעם מפלגת העבודה.
בבחירות 1999 גויס על ידי היועצים הפוליטיים האמריקאים שהביאו לניצחונו של הנשיא ביל קלינטון ב-1992 - ג'יימס קארוויל (James Carville), רוברט (בוב) שרום (Bob Shrum) וסטנלי גרינברג, לביים ולנהל את קמפיין הטלוויזיה והרדיו של ישראל אחת "ישראל רוצה שינוי" שהביא לניצחונו של אהוד ברק.
בשנת 2010 יצר את קמפיין "הפרטנרים" עבור יוזמת ז'נבה, במסגרתו ביים את מנהיגי הרשות הפלסטינית סאיב עריקאת, ריאד אל מליכי, יאסר עבד רבו, ג'יבריל רג'וב וסופיאן אבו זיידה בפנייה ישירה אל הציבור בישראל.

מוזיאונים ומרכזים חווייתיים

משנת 1988 פיתח וביים תכנים למוזיאונים ומרכזי מבקרים. בין הבולטים שבהם נמנים מוזיאון הרצל בירושלים, מרכז המבקרים של היכל הספר במוזיאון ישראל שבמרכזו היצירה "מקדש אדם", מרכז "שרשרת הדורות" בכותל המערבי, אשר זכה בפרס TEA היוקרתי (Themed Entertainment Association) בשנת 2008 על הישגים יוצאי דופן בתחום המדיה, ומרכז "קסם הגולן" בקצרין, אשר זכה בפרס הזהב בפסטיבל NYf בניו יורק.
כמו כן, פיתח מרכזים חווייתיים מסחריים, ביניהם: בזן (בתי הזיקוק לנפט) שהוקם בתוך אחד משני מגדלי "הלבניה" בחיפה, איגודן (איגוד ערים דן לתשתיות איכות הסביבה) במתקן הטיהור השפד"ן, בזק במגדלי עזריאלי וארבעת מרכזי Better Place בישראל, סין קנדה ודנמרק.
ביים את האפוס "המסע לירושלים" המוצג בכותל המערבי - הפרויקט מבוסס על שחזורים מדויקים של חיי ונדודי הקהילות היהודיות ברחבי העולם, מימי חורבן בית שני ועד היום.
בשנת 2012 הקים עם חברת פילמיינד שבבעלותו את ביתן ישראל בפלוריאדה - האקספו העולמי לפרחים שמתקיים בהולנד פעם בעשור. במסגרת הקמת הביתן פיתח את הקונספט "The Israeli Touch" ומיתג את ישראל כמובילה עולמית בתחומי החקלאות בעידן המודרני.

טלוויזיה

עם עלייתו לאוויר של ערוץ 2 הניסיוני ב-1987, ביים תוכניות טלוויזיה עבור הערוץ, ביניהן "שבע וחצי בעולם" עם אורלי יניב ותוכנית האופנה "פוזה" בהגשת ענת בירן, ולאחר מכן ביים את תוכנית המסעות "פספורט" בהגשתו של ניר חכלילי ששודרה בפריים-טיים. כמו כן ביים והפיק את "מגזין הסרטים" עם ענת עצמון ודן תורג'מן עבור ערוץ הסרטים של הטלוויזיה בכבלים.]
בשנת 1994, עם פתיחת שידורי הטלוויזיה המסחריים בישראל והקמת ערוץ 2, ניהל את עיצוב המסך של ערוץ 2 ומהדורת חדשות 2, והיה מעורב בעיצוב הגרפי של "גלגל המזל" עם ארז טל, ותוכניות נוספות של שלוש זכייניות הערוץ (קשת, רשת וטלעד). כמו כן, פיתח את האריזה הגרפית לתוכנית "הלילה" עם גבי גזית עבור הערוץ הראשון.]